Homo erectus
Homo erectus ('püstine inimene') on perekonda inimene kuuluv hominiid ehk inimlane, kes tänapäevaks on välja surnud. Liik elas terve Pleistotseeni vältel; varaseim teadaolev leid on 1,8–1,5 miljonit aastat vana, samas noorimad leitud fossiilid võivad olla vaid 100 000 aastat vanad. Liigi algkodu on Aafrika, kust liik levis Kaukaasiasse, Aasiasse (Hiina, Jaava saar, India jne) ja võib-olla ka Euroopasse (vaieldav). Homo erectus'e klassifikatsioon ei ole täielik. Eriti puudutab see H. erectus'e eristamist lähedasest liigist Homo ergaster. Paljud antropoloogid ei pea neid kahte üldse eraldi liikideks, vaid ühe liigi eri populatsioonideks Aafrikas ja Aasias. On ka välja pakutud, et H. erectus'est kui liigist võiks üldse loobuda ja arvata ta arhailiseks Homo sapiens’iks.